Titulus Heroopolitanus
Vide etiam paginam discretivam: Stela Pithom. Titulus Heroopolitanus est stela e granite consistens, 1,28 metris alta, iussu Ptolemaei II Heroopoli in urbe anno 264 a.C.n. erecta. Ibi anno 1883 ab Eduardo Naville reperta est; hodie in Museo Aegyptio iuxta Cairo iacet, siglo CGC 22183 recognita; etiam ex editione K. Sethe siglum Urk. II.81-105 attribuitur. Inscriptio Aegyptia hieroglyphica res ex annis regni VI-XXI (280/279 usque ad 267/266 a.C.n.) refert. Anno VI die 3 Athyr rex ipse Heroopolim visitavit, rursusque anno XII (274/273) die 3 Thoth una cum sorore et uxore Arsinoe. Canalem Orientalem construi iussit. Iter per Mare Erythraeum in regionem Aethiopum fecit urbemque Ptolemaidem Theron condidit; ibi elephantos cepit quos per Canalem Orientalem in Aegyptum advexit. Anno XXI die 1 Pharmuthi vectigalia generosissima deis et templis Aegyptianis dedit diemque festum in urbe Heroopole instituit.